RAINIS

Latvija

1920-1929

1920

DIENASGRĀMATA

27.11.20.

Kancleja. Bij atnākuši aktieri Smiļģis, Rodrigo Kalniņš, L. Paegle. Koškin kdze dēļ sava vīra izgalvošanas no cietuma. Bij 2 vietas meklētājas kantoristes. Lūdzējai iedevu — 25 r., "Zemgalijai" [1] ziedojums — 200 r., "Ugunsdzēsēj." — 100 r. Lūdzējām — 2 r[eiz] pa 25 r. Aizdevums kādam rakstniekam 500 r. Ziedojums studentu klubam. Saņēmu pārrakstus no "Jaunā spēka". Pulkst. 4 Dailes teātra sēde [2]; runa par organizāciju. Frakcijas sēde — 6. Uz kara muzeju un augstskolas organr[ācijas] sēdēm — neaizgāju. Biju uz "Jāzepu un viņa brāļiem". Spēlēja labāk kā pirmo reizi. Aspazija palika līdz beigām, es tik noskatījos 2 cēlienus. Uz beigām ļoti labi spēlēja — iedzīvojās savās lomās. Teātrī man pienāca klāt kāds laucinieks un ar lielu mīlestību mani apsveica. Viņam dēli karā. Atstāja ļoti labu iespaidu.

Sarunājos ar daudziem no publikas — kādiem 10 cilv[ēkiem]. Pārup jkdze no frakcijas. Strādāju pie "Ģirta Vilka" līdz plkst. 1 n.

[1] Studentu biedrība, kurā bija marksistiski noskaņotu studentu grupa; Rainis ar "Zemgaliju" arī vēlāk uzturēja sakarus.

[2] Rainis bija Dailes teātra literārais direktors, īpaši aktīvi viņš piedalījās sēdēs teātra organizēšanās periodā.

J. Rainis. Kopoti raksti 30 sējumos. 25. sējums, Dienasgrāmata (1920-1929) (Rīga : Zinātne, 1986)

Tekstu sagatavojusi un komentējusi Biruta Gudriķe